title: 2008/274/EK: Padomes Lēmums ( 2008. gada 17. marts ) par nolīguma parakstīšanu starp Eiropas Kopienu un Marokas Karalisti par dažiem gaisa pārvadājumu pakalpojumu aspektiem

text:
               29.3.2008

               LV

               Eiropas Savienības Oficiālais Vēstnesis

               L 87/9

      PADOMES LĒMUMS

   (2008. gada 17. marts)
   par nolīguma parakstīšanu starp Eiropas Kopienu un Marokas Karalisti par dažiem gaisa pārvadājumu pakalpojumu aspektiem
   (2008/274/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 80. panta 2. punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Padome 2003. gada 5. jūnijā pilnvaroja Komisiju uzsākt sarunas ar trešām valstīm, lai ar Kopienas nolīgumu aizstātu dažus noteikumus šobrīd spēkā esošajos divpusējos nolīgumos.

               (2)

               Kopienas vārdā Komisija ir risinājusi sarunas par nolīgumu ar Marokas Karalisti par dažiem gaisa pārvadājumu pakalpojumu aspektiem (“Nolīgums”) saskaņā ar mehānismiem un direktīvām, kas minētas pielikumā Padomes lēmumam, ar kuru Komisija tiek pilnvarota uzsākt sarunas ar trešām valstīm, lai ar Kopienas nolīgumu aizstātu dažus noteikumus šobrīd spēkā esošajos divpusējos nolīgumos.

               (3)

               Šo Nolīgumu Eiropas Kopienas vārdā parakstīja saskaņā ar Padomes Lēmumu 2006/953/EK (2), ņemot vērā tā iespējamo noslēgšanu vēlāk.

               (4)

               Minētais Nolīgums būtu jāapstiprina,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināts Nolīgums starp Eiropas Kopienu un Marokas Karalisti par dažiem gaisa pārvadājumu pakalpojumu aspektiem.
   2. pants
   Ar šo Padomes priekšsēdētājs ir pilnvarots norīkot personu, kam ir tiesības sniegt Nolīguma 8. panta 1. punktā paredzēto paziņojumu.

      Briselē, 2008. gada 17. martā

            Padomes vārdā —

            priekšsēdētājs

         I. JARC

      (1)  2006. gada 16. maija Atzinums (Oficiālajā Vēstnesī vēl nav publicēts).

      (2)  OV L 386, 29.12.2006., 17. lpp.


title: 2009/461/EK: Komisijas Lēmums ( 2009. gada 12. jūnijs ) par Komisijas pārstāvja iecelšanu Eiropas Zāļu aģentūras valdē

text:
               13.6.2009

               LV

               Eiropas Savienības Oficiālais Vēstnesis

               L 150/20

      KOMISIJAS LĒMUMS

   (2009. gada 12. jūnijs)
   par Komisijas pārstāvja iecelšanu Eiropas Zāļu aģentūras valdē
   (2009/461/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2004. gada 31. marta Regulu (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru (1), un jo īpaši tās 65. pantu,
   tā kā:

               (1)

               Saskaņā ar Regulas (EK) Nr. 726/2004 65. pantu Eiropas Zāļu aģentūras (turpmāk – Aģentūra) valdē ir divi Komisijas pārstāvji.

               (2)

               No Uzņēmējdarbības un rūpniecības ģenerāldirektorāta norīkotā Komisijas pārstāvja un viņa aizstājēja pilnvaru termiņš beidzas 2009. gada 2. jūnijā, tāpēc Aģentūras valdē jāieceļ loceklis no Uzņēmējdarbības un rūpniecības ģenerāldirektorāta un aizstājējs, kas locekli aizstās viņa/viņas prombūtnē un kas balsos viņa/viņas vārdā,

         IR NOLĒMUSI ŠĀDI.
   1. pants
   Komisijas pārstāvis Eiropas Zāļu aģentūras valdē ir persona, kas ieņem šādu amatu un veic šādus uzdevumus:

               a)

               Uzņēmējdarbības un rūpniecības ģenerāldirektorāta ģenerāldirektors.

         Pārstāvja aizstājējs ir persona, kura ieņem šādu amatu un veic šādus uzdevumus:

               b)

               direktors, kurš vada direktorātu, kas atbild par zāļu atļaujām, pamatojoties uz Uzņēmējdarbības un rūpniecības ģenerāldirektorāta darba programmu.

         2. pants
   Šis lēmums attiecas uz personām, kuras šā lēmuma pieņemšanas dienā ieņem 1. pantā minētos amatus, arī uz laiku, un visām personām, kas ieņem šos amatus pēc tam.
   3. pants
   Uzņēmējdarbības un rūpniecības ģenerāldirektorāta ģenerāldirektors Eiropas Zāļu aģentūras izpilddirektoram dara zināmu to personu vārdu un uzvārdu, kuras ieņem 1. pantā minētos amatus, un visas saistītās izmaiņas.

      Briselē, 2009. gada 12. jūnijā

            Komisijas vārdā —

            priekšsēdētāja vietnieks

         Günter VERHEUGEN

      (1)  OV L 136, 30.4.2004., 1. lpp.


title: Padomes Lēmums 2014/480/KĀDP ( 2014. gada 21. jūlijs ), ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu

text:
               21.7.2014

               LV

               Eiropas Savienības Oficiālais Vēstnesis

               L 215/4

         PADOMES LĒMUMS 2014/480/KĀDP
   (2014. gada 21. jūlijs),
   ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2010. gada 26. jūlijā pieņēma Lēmumu 2010/413/KĀDP (1), ar ko paredz ierobežojošus pasākumus pret Irānu.

               (2)

               2013. gada 24. novembrī Amerikas Savienotās Valstis, Apvienotā Karaliste, Francija, Krievijas Federācija, Ķīna un Vācija, kuras atbalstīja Savienības Augstā pārstāve ārlietās un drošības politikas jautājumos, panāca vienošanos ar Irānu par kopīgu rīcības plānu, kurā izklāstīta pieeja virzībai uz Irānas kodoljautājuma visaptveroša ilgtermiņa risinājuma panākšanu. Tika panākta vienošanās, ka pirmais posms procesā virzībai uz šo visaptverošo risinājumu ietvertu sākotnējus savstarpēji saskaņotus pasākumus, kuri abām pusēm jāveic sešu mēnešu laikā, ko uz savstarpējas piekrišanas pamata var pagarināt.

               (3)

               Kā daļu no šā pirmā posma Irāna veiktu vairākus brīvprātīgus pasākumus, kuri minēti kopīgajā rīcības plānā. Savukārt tiktu veikti vairāki brīvprātīgi pasākumi, kuri ietvertu to, ka Savienība apturētu ierobežojošos pasākumus attiecībā uz aizliegumu nodrošināt Irānas jēlnaftas apdrošināšanu, pārapdrošināšanu un transportēšu, aizliegumu importēt, pirkt vai transportēt Irānas naftas ķīmijas produktus un sniegt saistītus pakalpojumus un aizliegumu veikt zelta un dārgmetālu tirdzniecību ar Irānas valdību, tās valsts struktūrām un Irānas Centrālo banku vai personām un vienībām, kas rīkojas to vārdā. Minētos ierobežojošos pasākumus apturētu uz sešiem mēnešiem, kuru laikā būtu jāizpilda attiecīgie līgumi.

               (4)

               Turklāt kopīgajā rīcības plānā ir arī paredzēts desmitkārt palielināt atļautās robežvērtības attiecībā uz līdzekļu pārvedumiem uz Irānu un no tās.

               (5)

               Lai īstenotu noteikumus par Savienības ierobežojošajiem pasākumiem, kas ietverti kopīgajā rīcības plānā, Padome 2014. gada 20. janvārī pieņēma Lēmumu 2014/21/KĀDP, ar kuru groza Padomes Lēmumu 2010/413/KĀDP, ar ko paredz ierobežojošus pasākumus pret Irānu (2).

               (6)

               2014. gada 19. jūlijā Amerikas Savienotās Valstis, Apvienotā Karaliste, Francija, Krievijas Federācija, Ķīna un Vācija, kuras atbalstīja Savienības Augstā pārstāve ārlietās un drošības politikas jautājumos, vienojās ar Irānu pagarināt kopīgā rīcības plāna pasākumu īstenošanu līdz 2014. gada 24. novembrim.

               (7)

               Kopīgajā rīcības plānā noteikto Savienības ierobežojošo pasākumu apturēšana tāpēc būtu jāpagarina līdz 2014. gada 24. novembrim. Attiecīgajiem līgumiem minētajā datumā vajadzētu būt izpildītiem.

               (8)

               Tāpēc būtu attiecīgi jāgroza Lēmums 2010/413/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2010/413/KĀDP 26.a pantu aizstāj ar šādu:

      “26.a pants
      1.   Lēmuma 3.a panta 1. punktā minēto aizliegumu aptur līdz 2014. gada 24. novembrim, ciktāl tas attiecas uz Irānas jēlnaftas transportēšanu.
      2.   Lēmuma 3.a panta 2. punktā minēto aizliegumu aptur līdz 2014. gada 24. novembrim, ciktāl tas attiecas uz apdrošināšanas un pārapdrošināšanas nodrošināšanu saistībā ar Irānas jēlnaftas importu, pirkšanu vai transportēšanu.
      3.   Lēmuma 3.b pantā minēto aizliegumu aptur līdz 2014. gada 24. novembrim.
      4.   Lēmuma 4.c pantā minēto aizliegumu aptur līdz 2014. gada 24. novembrim, ciktāl tas attiecas uz zeltu un dārgmetāliem.
      5.   Lēmuma 10. panta 3. punkta a), b) un c) apakšpunktus aizstāj ar šādiem apakšpunktiem laikposmā līdz 2014. gada 24. novembrim:

                  “a)

                  pārvedumus saistībā ar darījumiem, kuri attiecas uz pārtiku, veselības aprūpi, medicīnas iekārtām vai ir domāti lauksaimniecības vai humāniem mērķiem un kuru summa ir mazāka par EUR 1 000 000, kā arī pārvedumus saistībā ar personīgiem naudas pārvedumiem, kuru summa ir mazāka par EUR 400 000, īsteno bez iepriekšējas atļaujas. Ja pārveduma summa pārsniedz EUR 10 000, par to informē attiecīgās dalībvalsts kompetento iestādi;

                  b)

                  pārvedumiem saistībā ar darījumiem, kuri attiecas uz pārtiku, veselības aprūpi, medicīnas iekārtām vai ir domāti lauksaimniecības vai humāniem mērķiem un kuru summa ir lielāka par EUR 1 000 000, kā arī pārvedumiem saistībā ar personīgiem naudas pārvedumiem, kuru summa ir lielāka par EUR 400 000, ir vajadzīga attiecīgās dalībvalsts kompetentās iestādes iepriekšēja atļauja. Attiecīgā dalībvalsts par jebkādu piešķirtu atļauju informē pārējās dalībvalstis;

                  c)

                  jebkādam citam pārvedumam, kura summa pārsniedz EUR 100 000, ir vajadzīga attiecīgās dalībvalsts kompetentās iestādes iepriekšēja atļauja. Attiecīgā dalībvalsts par jebkādu piešķirtu atļauju informē pārējās dalībvalstis.”

            6.   Lēmuma 10. panta 4. punkta b) un c) apakšpunktus aizstāj ar šādiem apakšpunktiem līdz 2014. gada 24. novembrim:

                  “b)

                  jebkādus citus pārvedumus, kuru summa ir mazāka par EUR 400 000, īsteno bez iepriekšējas atļaujas. Ja pārveduma summa pārsniedz EUR 10 000, par to informē attiecīgās dalībvalsts kompetento iestādi;

                  c)

                  jebkādam citam pārvedumam, kura summa pārsniedz EUR 400 000, ir vajadzīga attiecīgās dalībvalsts kompetentās iestādes iepriekšēja atļauja. Pēc četrām nedēļām uzskata, ka atļauja ir piešķirta, ja vien attiecīgās dalībvalsts kompetentā iestāde nav minētajā laikposmā izteikusi iebildumus. Attiecīgā dalībvalsts informē pārējās dalībvalstis gadījumā, ja atļauja ir liegta.”.

            7.   Lēmuma 18.b pantā minētos aizliegumus aptur līdz 2014. gada 24. novembrim.
      8.   Lēmuma 20. panta 1. punkta b) un c) apakšpunktā un 20. panta 2. punktā minētos aizliegumus attiecībā uz Naftas ministriju, kas iekļauta II pielikumā, aptur līdz 2014. gada 24. novembrim, ciktāl tas nepieciešams, lai līdz 2014. gada 24. novembrim veiktu Irānas naftas ķīmijas produktu importa vai pirkuma līgumu izpildi.”.

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2014. gada 21. jūlijā

            Padomes vārdā –

            priekšsēdētājs

         S. GOZI

      (1)  OV L 195, 27.7.2010, 39. lpp.

      (2)  Padomes Lēmums 2014/21/KĀDP (2014. gada 20. janvāris), ar kuru groza Padomes Lēmumu 2010/413/KĀDP, ar ko paredz ierobežojošus pasākumus pret Irānu (OV L 15, 20.1.2014., 22. lpp.).


title: 2013/544/ES, Euratom: Eiropas Parlamenta Lēmums ( 2013. gada 17. aprīlis ) par kontu slēgšanu saistībā ar Eiropas Savienības 2011. finanšu gada vispārējā budžeta izpildi, III iedaļa – Komisija

text:
               16.11.2013

               LV

               Eiropas Savienības Oficiālais Vēstnesis

               L 308/116

         EIROPAS PARLAMENTA LĒMUMS
   (2013. gada 17. aprīlis)
   par kontu slēgšanu saistībā ar Eiropas Savienības 2011. finanšu gada vispārējā budžeta izpildi, III iedaļa – Komisija
   (2013/544/ES, Euratom)
   EIROPAS PARLAMENTS,

               —

               ņemot vērā Eiropas Savienības 2011. finanšu gada vispārējo budžetu (1),

               —

               ņemot vērā Eiropas Savienības konsolidētos gada pārskatus par 2011. finanšu gadu (COM(2012) 436 – C7-0224/2012) (2),

               —

               ņemot vērā Komisijas ziņojumu par turpmāko rīcību attiecībā uz 2010. finanšu gada budžeta izpildes apstiprināšanu (COM(2012) 585) un Komisijas dienestu darba dokumentus, kuri pievienoti šim ziņojumam (SWD(2012) 340 un SWD(2012) 330),

               —

               ņemot vērā Komisijas 2012. gada 6. jūnija paziņojumu “Kopsavilkums par Komisijas sasniegumiem vadības jomā 2011. gadā” (COM(2012) 281),

               —

               ņemot vērā Komisijas gada ziņojumu budžeta izpildes apstiprinātājiestādei par 2011. gadā veiktajām iekšējām revīzijām (COM(2012) 563) un Komisijas dienestu darba dokumentu, kurš pievienots šim ziņojumam (SWD(2012) 283),

               —

               ņemot vērā Revīzijas palātas gada pārskatu par 2011. finanšu gada budžeta izpildi un tam pievienotās iestāžu atbildes (3), kā arī Revīzijas palātas īpašos ziņojumus,

               —

               ņemot vērā deklarāciju par pārskatu ticamību un pakārtoto darījumu likumību un pareizību (4), kuru Revīzijas palāta sniegusi attiecībā uz 2011. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2013. gada 12. februāra ieteikumu par 2011. finanšu gada budžeta izpildes apstiprinājumu, ko sniedz Komisijai (05752/2013 – C7-0038/2013),

               —

               ņemot vērā Padomes 2013. gada 12. februāra ieteikumu par 2011. finanšu gada budžeta izpildes apstiprinājumu, ko sniedz izpildaģentūrām (05754/2013 – C7-0039/2013),

               —

               ņemot vērā Līguma par Eiropas Savienības darbību 317., 318. un 319. pantu, kā arī Euratom līguma 106.a pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 55., 145., 146. un 147. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 62., 164., 165. un 166. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (7), un jo īpaši tās 14. panta 2. un 3. punktu,

               —

               ņemot vērā Reglamenta 76. pantu un VI pielikumu,

               —

               ņemot vērā Budžeta kontroles komitejas ziņojumu un citu attiecīgo komiteju atzinumus (A7-0116/2013),

               1.

               apstiprina kontu slēgšanu saistībā ar Eiropas Savienības 2011. finanšu gada vispārējā budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2011. finanšu gada vispārējā budžeta izpildes apstiprināšanu, III iedaļa – Komisija un izpildaģentūras, un 2013. gada 17. aprīļa rezolūcijā par Revīzijas palātas īpašajiem ziņojumiem saistībā ar 2011. finanšu gada budžeta izpildes apstiprinājuma sniegšanu Komisijai (8);

               3.

               uzdod priekšsēdētājam nosūtīt šo lēmumu Padomei, Komisijai, Eiropas Savienības Tiesai, Revīzijas palātai un Eiropas Investīciju bankai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 68, 15.3.2011.

      (2)  OV C 348, 14.11.2012., 1. lpp.

      (3)  OV C 344, 12.11.2012., 1. lpp.

      (4)  OV C 348, 14.11.2012., 130. lpp.

      (5)  OV L 248, 16.9.2002., 1. lpp.

      (6)  OV L 298, 26.10.2012., 1. lpp.

      (7)  OV L 11, 16.1.2003., 1. lpp.

      (8)  Pieņemtie teksti, P7_TA(2013)0123 (skatīt šā Oficiālā Vēstneša 68. lpp.).


title: Padomes Lēmums (ES) 2017/1191 (2017. gada 16. jūnijs), ar ko atceļ Lēmumu 2014/56/ES par pārmērīga budžeta deficīta pastāvēšanu Horvātijā

text:
               5.7.2017

               LV

               Eiropas Savienības Oficiālais Vēstnesis

               L 172/8

         PADOMES LĒMUMS (ES) 2017/1191
   (2017. gada 16. jūnijs),
   ar ko atceļ Lēmumu 2014/56/ES par pārmērīga budžeta deficīta pastāvēšanu Horvātijā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 126. panta 12. punktu,
   ņemot vērā Eiropas Komisijas ieteikumu,
   tā kā:

               (1)

               Padome 2014. gada 28. janvārī, pamatojoties uz Komisijas ieteikumu, Lēmumā 2014/56/ES (1) saskaņā ar Līguma 126. panta 6. punktu nolēma, ka Horvātijā pastāv pārmērīgs budžeta deficīts. Padome norādīja, ka 2014. gadā plānotais vispārējās valdības budžeta deficīts bija 5,5 % no IKP, kas tādējādi pārsniedz Līgumā noteikto atsauces vērtību, t. i., 3 % no IKP. Bija sagaidāms, ka vispārējās valdības bruto parāds 2014. gadā sasniegs 62 % no IKP, pārsniedzot Līgumā noteikto atsauces vērtību – 60 % no IKP.

               (2)

               Saskaņā ar Līguma 126. panta 7. punktu un Padomes Regulas (EK) Nr. 1467/97 (2) 3. panta 4. punktu Padome, pamatojoties uz Komisijas ieteikumu, 2014. gada 28. janvārī pieņēma Horvātijai adresētu ieteikumu novērst pārmērīga budžeta deficīta situāciju vēlākais līdz 2016. gadam.

               (3)

               Komisija 2014. gada 2. jūlijā secināja, ka Horvātija ir veikusi efektīvus pasākumus atbilstoši Padomes 2014. gada 28. janvāra ieteikumam saskaņā ar Līguma 126. panta 7. punktu.

               (4)

               Saskaņā ar 4. pantu Līgumiem pievienotajā Protokolā par pārmērīga budžeta deficīta novēršanas procedūru Komisija sniedz statistikas datus šīs procedūras īstenošanai. Piemērojot minēto protokolu, dalībvalstīm saskaņā ar Padomes Regulas (EK) Nr. 479/2009 (3) 3. pantu divreiz gadā, proti, pirms 1. aprīļa un pirms 1. oktobra, jāpaziņo valdības budžeta deficīta un parāda statistikas dati un citi saistītie rādītāji.

               (5)

               Padomei, pamatojoties uz paziņotajiem statistikas datiem, ir jālemj par to, vai lēmums par pārmērīga budžeta deficīta pastāvēšanu ir atceļams. Turklāt lēmums par pārmērīga budžeta deficīta pastāvēšanu būtu jāatceļ tikai tad, ja Komisijas prognozes liecinātu, ka prognožu laikposmā budžeta deficīts nepārsniegs Līgumā noteikto atsauces vērtību – 3 % no IKP; un parāda attiecība atbilstu prasībām par parāda samazināšanas robežvērtību nākotnē (4).

               (6)

               Pamatojoties uz Komisijas (Eurostat) datiem, kas sniegti saskaņā ar Regulas (EK) Nr. 479/2009 14. pantu, pēc Horvātijas 2016. gada aprīļa paziņojuma, kā arī pamatojoties uz konverģences programmu 2017. – 2020. gadam un Komisijas 2017. gada pavasara prognozi, var izdarīt šādus secinājumus:

                           —

                           2016. gadā vispārējās valdības budžeta deficīts sasniedza 0,8 % no IKP, salīdzinot ar 3,4 % 2015. gadā. Šis uzlabojums galvenokārt bija saistīts ar i) ieņēmumu pieaugumu spēcīgas IKP izaugsmes dēļ un ii) izdevumu ierobežošanu. Tādējādi budžeta deficīts Padomes noteiktajā termiņā tika samazināts zem Līgumā noteiktās atsauces vērtības 3 % no IKP,

                           —

                           Horvātijas valdības 2017. gada 27. aprīlī iesniegtajā konverģences programmā 2017.–2020. gadam paredzēts, ka vispārējās valdības budžeta deficīts 2017. gadā palielināsies līdz 1,3 % no IKP, bet 2018. gadā samazināsies līdz 0,8 % no IKP. Saskaņā ar Komisijas 2017. gada pavasara prognozi deficīts 2017. gadā būs 1,1 % no IKP, bet 2018. gadā tas būs 0,9 % no IKP. Tādējādi ir gaidāms, ka prognožu periodā budžeta deficīts saglabāsies zem Līgumā noteiktās atsauces vērtības 3 % no IKP,

                           —

                           strukturālā bilance, t. i., vispārējās valdības bilance, kurā veiktas korekcijas attiecībā uz ekonomikas ciklu un atskaitīti vienreizējie un citi pagaidu pasākumi, laikposmā no 2014. gada līdz 2016. gadam uzlabojās par 3,0 % no IKP,

                           —

                           saistībā ar IKP stiprināšanas un parādu samazinošu krājumu plūsmas korekcijām valsts parāda attiecība pret IKP 2015. gadā pieauga līdz 86,7 %, bet 2016. gadā samazinājās līdz 84,2 %. Komisija 2017. gada pavasara prognozē paredz, ka saistībā ar spēcīgo IKP izaugsmi parāda attiecība 2018. gadā turpinās samazināties līdz 79,4 %. Pamatojoties uz to, 2016. gada parāda attiecība atbilst prasībām par parāda samazināšanas robežvērtību nākotnē.

               (7)

               Saskaņā ar Līguma 126. panta 12. punktu Padomes lēmums par pārmērīga budžeta deficīta situāciju jāatceļ, ja Padome atzīst, ka pārmērīgs budžeta deficīts attiecīgajā dalībvalstī ir novērsts.

               (8)

               Padome uzskata, ka pārmērīgais budžeta deficīts Horvātijā ir novērsts un tāpēc Lēmums 2014/56/ES būtu jāatceļ.

               (9)

               Sākot ar 2017. gadu, kas ir gads pēc pārmērīgā deficīta novēršanas, uz Horvātiju attiecas Stabilitātes un izaugsmes pakta preventīvā daļa. Tā kā Horvātija jau 2016. gadā ir sasniegusi savu vidējā termiņa mērķi, tai būtu jāizvairās no novirzīšanās no tā un jāievēro parāda kritērijs saskaņā ar Regulas (EK) Nr. 1467/97 2. panta 1.a punktu,

         IR PIEŅĒMUSI ŠO LĒMUMU.
   1. pants
   Vispārējais novērtējums ļauj secināt, ka pārmērīga budžeta deficīta situācija Horvātijā ir novērsta.
   2. pants
   Ar šo atceļ Lēmumu 2014/56/ES.
   3. pants
   Šis lēmums ir adresēts Horvātijas Republikai.

      Luksemburgā, 2017. gada 16. jūnijā

            Padomes vārdā –

            priekšsēdētājs

         E. SCICLUNA

      (1)  Padomes Lēmums 2014/56/ES (2014. gada 28. janvāris) par pārmērīga budžeta deficīta situāciju Horvātijā (OV L 36, 6.2.2014., 13. lpp.).

      (2)  Padomes Regula (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (OV L 209, 2.8.1997., 6. lpp.).

      (3)  Padomes Regula (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (OV L 145, 10.6.2009., 1. lpp.).

      (4)  Saskaņā ar Specifikācijām par Stabilitātes un izaugsmes pakta īstenošanu un pamatnostādnēm par stabilitātes un konverģences programmu formātu un saturu, kuras pieejamas: http://ec.europa.eu/economy_finance/economic_governance/sgp/pdf/coc/code_of_conduct_en.pdf